**Pasientinformasjon**

**Svangerskapsforgifting (Preeklampsi)**

**Hva er preeklampsi?** Preeklampsi er en sykdom som kun kan oppstå i svangerskap. 3-4 % av alle gravide får sykdommen, i mer eller mindre alvorlig grad. Årsaken til preeklampsi er ikke fullstendig kjent, men antageligvis har det med vårt immunforsvar å gjøre. Fosteret oppfattes som «fremmed» for kroppen, og dette kan sette i gang uheldige prosesser. Selve sykdomsprosessen starter tidlig i svangerskapet, men oppdages senere ved at man finner proteiner i urinen og høyt blodtrykk.

En sjelden gang kan sykdommen føre til kramper. Dette kalles eklampsi.

Andre ganger kan man få påvirkning av leveren med magesmerter og unormale funn i blodprøver (med bl.a. lav blodprosent og lavt antall blodplater). Dette kalles HELLP-syndrom, og er en form for preeklampsi.

**Hvordan vet jeg om jeg har preeklampsi?** Som nevnt, viser preeklampsi seg ved at man får høyt blodtrykk og proteiner i urinen. Dette sjekkes rutinemessig på hver eneste svangerskapskontroll, slik at man kan man oppdage unormal utvikling.

Det er viktig at dette sjekkes rutinemessig, ettersom gravide med preeklampsi som oftest har lite symptomer. Noen får mye væskeopphopning/ hevelse i kroppen. Hodepine, synsforstyrrelser, magesmerter, tungpustenhet eller kvalme og oppkast er andre mulige symptomer.

Det er vanskelig å forutsi hvem som får preeklampsi, men noen har større risiko enn andre:

* førstegangsfødende, spesielt de «unge» og de «eldre»
* gravide med tvillingsvangerskap
* kvinner med diabetes
* kvinner som har høyt blodtrykk før svangerskapet
* kvinner med nyresykdom
* kvinner med tidligere alvorlig preeklampsi eller svært små (vekstretarderte) barn (de fleste som har hatt preeklampsi, får ikke sykdommen i neste svangerskap!)
* kvinner med enkelte bindevevssykdommer, f.eks. Lupus
* kvinner med overvekt og fedme (BMI >26)

**Finnes det noen behandling mot preeklampsi?** Det finnes ingen behandling mot selve sykdommen. De fleste innlegges i sykehus for observasjon, og blir anbefalt å ta det med ro. Man kan gi medisiner mot høyt blodtrykk hvis det er nødvendig. Barnet følges med CTG (registrering av hjerterytmen) og ultralyd, eventuelt med blodstrømsmålinger. Man blir frisk i løpet av dager/uker etter fødselen. Noen har behov for blodtrykksmedisiner en periode etter fødselen.

**Hva har dette å si for meg og for barnet?** De fleste som får preeklampsi, blir syke mot slutten av svangerskapet. Da er det hovedsakelig den gravide selv som blir syk. Et fåtall blir syke tidlig i svangerskapet, og da er det større risiko for at barnet kan vokse utilstrekkelig, og at barnet blir født for tidlig.

Hvis man er nær termin, vil behandlingen ofte bestå i å sette i gang fødselen. Hvis man er tidlig i svangerskapet, vil det være en avveining mellom at mor og barn er påvirket av sykdommen, og det at barnet blir født for tidlig. I slike situasjoner blir det ofte en vurdering fra dag til dag.

**Kan jeg føde normalt?** De aller fleste som får preeklampsi kan føde på vanlig måte. I mange tilfeller blir fødselen satt i gang. Man anbefaler oftest epidural-bedøvelse, fordi dette har gunstig effekt på blodtrykket. I noen tilfeller (spesielt tidlig i svangerskapet, og når barnet er påvirket av sykdommen) må det gjøres keisersnitt. Dette gjøres vanligvis med spinal-bedøvelse (i ryggen) slik at mor kan være våken.

**Hva med neste svangerskap?** De fleste får ikke preeklampsi i sitt neste svangerskap.

De som har alvorlig preeklampsi tidlig i svangerskapet har imidlertid økt risiko for å bli syke igjen. De bør derfor utredes med blodprøver etter svangerskapet, og skal ha ekstra oppfølging på sykehus / fødepoliklinikk ved eventuelt nytt svangerskap. For noen er det aktuelt å bruke Albyl-e (blodfortynnende medisin) i neste svangerskap, for å forebygge sykdom.

**Har sykdommen konsekvenser for meg senere i livet?** De med alvorlig preeklampsi tidlig i svangerskapet, har en økt risiko for hjerte- og karsykdom senere i livet. Dette betyr at man bør være bevisst på sin livsstil, ikke røyke, følge generelle råd for kosthold og fysisk aktivitet.

**Velkommen til Kvinneklinikken**

Stavanger universitetssjukehus

hh

[Siter kilden din her.]

Kvinneklinikken, SUS, august 2015

[www.sus.no/kvinneklinikken](http://www.sus.no/kvinneklinikken)